Man op parool in plaashuis betrapArgieffoto: SAPD ŉ 35-jarige man wat op parool was, is in hegtenis geneem in verband met ŉ huisbraak op ŉ plaas in die Ventersdorp-omgewing in Noordwes. Lt.kol. Pelonomi Makau, provinsiale polisiewoordvoerder, het gesê die inbraak het op 30 April op ŉ plaas in Tweelingfontein naby Ventersdorp plaasgevind. “Die verdagte, Boitumelo Petrus Mokgatla van die Tigane-township naby Hartbeesfontein, het na bewering die aand die boer se huis betree terwyl die inwoners nie daar was nie,” het Makau gesê. “Die boer en sy vrou was in daardie stadium by hul seun se huis wat ŉ paar meter van hul huis geleë is. Hulle het vanuit hul seun se huis gesien daar is ŉ man in hul huis en het dadelik die polisie en omliggende boere in kennis gestel.” Die polisie het spoedig gereageer en die plaashuis omsingel. “Toe die verdagte die polisie opmerk, het hy glo deur die vensters op die polisie losgebrand. Niemand is in die skietery beseer nie.” Die polisie en gyselaaronderhandelaars kon later daarin slaag om in die huis in te gaan, waarna Mokgatla homself aan die polisie oorgegee het. Twee vuurwapens en ammunisie, wat vermoedelik in die huis gesteel is, is in sy besit gevind. “Voorlopige ondersoek het vasgestel dat Mokgatla op parool was. Hy is in 2011 tot tien jaar tronkstraf gevonnis vir huisbraak.” Mokgatla het Dinsdag in die Ventersdorp-landdroshof verskyn op aanklagte van huisbraak, diefstal, die besit van ongelisensieerde vuurwapens en ammunisie en drie aanklagte van poging tot moord.